和惠宰修縣學韻
作者：袁甫
朝代：宋

paragraphs: 人爵非貴，天爵惟尊。
賢哉惠侯，興學祁門。
祁門之士，夙號有文。
兌習久廢，索居離羣。
自侯來思，銳志興復。
士脫舊穴，遷于喬木。
人性本善，混混源泉。
四端素具，若火始然。
誰其啟之，君子德風。
既修學宮，藏修其中。
內養克充，外養亦備。
爾不吾負，吾寧爾棄。
壇名舞雩，樂道無欲。
梁跨幽澗，潺潺潄玉。
面此清致，皆學之助。
本心融明，庶幾寡過。
滔滔世途，人而匪天。
兒童之戲，殆類紙鳶。